Chaymanta tutamantastulla saserdotekunapa apunkuna,
ñukanchita kamachik israel masinchi rukukuna,
Moisespa killkashkanta yachachikkuna,
tukuy paykunawa pakta tantaylla yuyarishpa kamachik masinkunapas shuk yuyayllawa karkakuna.
Chaypina Jesusta watashpa pushashpankuna chay romano apunchi Pilatotana kurkakuna.
Chaypi Pilatoka Jesusta tapurka:
¿Shutipachu israel masikikunapa Atun Apu kanki?
Jesuska aynirka:
Ari,
shutipami rimanki.
Chay saserdotekunapa apunkunaka yapa Jesusta wañuchichinayashpankuna Pilatota yankana rimarkakuna achkata Jesusta uchachishpa.
Chaypi Pilatoka kutikashka Jesusta nirka:
Kay runakunaka kanta yapa uchachishpa rimahunkuna ¿manachu ayninkima?
Jesuska nima imata aynirkachu.
Chaypina Pilatoka yuyarirka ¿imaraykushi mana shuk apirishka runashina ayninchu kishpinanpa?
nishpa.
Mana yacharkachu imatami ruranka.
Karan wata chay Paskua punchakuna Pilatoka kacharipayarka shuk karselpi kahuk runata.
Ñukanchi israel runakunata tapupayarka pitami kacharinka nishpa.
Chay karselpi achka romano runakunata piñarishpa wañuchik runakuna karkakuna.
Shuk paykunamanta karka Barrabás.
Chaypina Jerusalenpi chay achka tantarishka kahuk runakunaka Pilatoma rirkakuna tapunankunapa:
Imashnami karan wata kacharinki shuk runa karselpi kahukta,
chasnallatata kunanpas shukta kachariy.
Pilatoka yacharka chay saserdotekunapa apunkuna Jesusta chiknishpankuna yankamanta wañuchichinayashkankunata.
Paykuna yapa munashkakuna runakuna paykunallata kasunankunapa.
Chayrayku chay apukunata tapurka:
¿Manachu munankichi kacharinaynipa kay Jesusta,
kankuna israel runakunapa Atun Apuykichi nishkankunata?
Chaypina chay saserdotekunapa apunkunaka chay achka runakunata yuyachishpa rimarkakuna:
Pilatota rimaychi Barrabasta kacharinanpa.
Chay runakunaka kasushpankunana kaparirkakuna:
¡Barrabasta kachariy!
Pilatoka kutikashka tapurka chay achka runakunata:
¿Imatata munankichi ruranaynipa kay runata,
maykantami ñukanchi israel runakunapa apunchi nishpa rimankichi?
Paykunaka sinchita kaparishpa aynirkakuna:
¡Kruspi klabashpa wañuchichiy!
Pilatoka aynirka:
¿Ima millaypatataya rurashka?
Chaypi paykunaka kutikashka ashwan sinchita kaparirkakuna:
¡Kruspi klabashpa wañuchichiy!
Chaypina Pilatoka Barrabasta kacharirka,
mana chay runakunaka payta piñarinankunapa.
Jesustana kirukunawa rurarishka karawa asutichirka.
Chaywasha suntalunkunata kurka kruspi klabashpa wañuchinankunapa.
Chaymanta chay suntalukunaka Jesusta pusharkakuna Pilatopa atun kamachinan wasima.
Chay wasi chawpipi pampa tiyashkapi tukuy suntalu masinkunata tantachirkakuna Jesusta asichinankunapa.
Payta shuk puka llachapa atun apupa churarinantashina churachirkakuna.
Umanpi churarkakuna atun apupa tawasampatashina kashamanta rurarishkata.
Chasna churashpankuna payta shuk atun aputashina saludashpa asichirkakuna:
¿Shamushkankichu israel runakunapa atun apu?
nishpa.
Asishpa Jesuspa umanpi kaspiwa waktarkakuna,
tyukarkakuna uyanpi.
Puntanpi kunkurishpankuna makinta apishpa shuk atun aputashina mucharkakuna.
Chasna pukllachishkankunawasha chay puka llachapa churachishkankunata llatanachishpankuna pay kikinpa churarinantana churachirkakuna.
Chaymanta pusharkakuna kruspi klabashpa wañuchinankunapa.
Jesusta pushahushpankuna kruspi klabashpa wañuchinankunapa,
chay ñampipi shuk runa Simón shutiyuta tinkurkakuna.
Chay Simonka Sirene llaktamanta karka,
Alejandropa,
Rufopa yayan.
Chakranmanta kutimuhurka.
Chay suntalukunaka pasahukta rikushpankuna payta kamachirkakuna Jesuspa krusninta markananpa.
Chasna Jesusta pushashpankunana chay Gólgota lumapi paktak rirkakuna.
Gólgota ninayan wañushkapa uman luma.
Chaypina Jesusta vinu mirra kaspipa aya wikinwa chapurishkata upyachinayarkakuna mana nanayta musyananpa.
Chaytaka Jesuska mana upyanayarkachu.
Ña intika awastupi kahushpan Jesusta kruspi klabarkakuna.
Chay suntalukunaka Jesuspa churarishkankunata chawpinakunankunapa swirtinkunata kamarkakuna pishi apanka nishpa.
Chaypina Jesuspa krusninpi shuk killkarishkata ratachirkakuna tukuy runakuna yachanankunapa imaraykumi Jesusta wañuchishkakuna.
Chay killkarishkapi nirka:
Kay runaka israel runakunapa atun apumi kan nishpa.
Jesusta wañuchihushkankuna uras ishkay wañuchik shuwakunatapas karan shukta shuk kruspi klabarkakuna chaypi wañunankunapa.
Shuk krusta shayachirkakuna kuskan parti,
shuktaka llukin parti.
Chasnami Yaya Diospa ñawpa killkachishkanpi rimashkanka paktarirka kasna nishkaka:
Chay Yaya Diospa Kachashkan Runataka shuk wañuchik runatashinami wañuchinkakuna.
Chaypi achka runakuna Jesusta rikuk rirkakuna.
Mana kirishpankuna Yaya Diospa Kachashkan Kishpichik kananta,
umankunata kuyuchishpankuna payta asichirkakuna:
Kanmi rimashkanki Yaya Diospa atun wasinta urmachishpayni kimsa punchapimi kutikashka rurasha nishpa.
Kunanka chay krusmanta uraykumushpayki kan kikinta kishpichiriy nishpa rimarkakuna.
Chay saserdotekunapa apunkunapas,
Moisespa killkashkanta yachachikkunapas chasnallatata asichishpa nirkakuna:
Payka achka runakunata ampishpan kishpichishka.
Kunanka pay kikinta mana atipanchu kishpichirinata.
Shutipa Yaya Diospa Kachashkan Kishpichik ñukanchi israel runakunapa atun apunchi kashpanka kay krusmanta uraykumuchun.
Chasna rikushpanchirami paytaka kirishunchi.
Chay ishkay kruskunapi klabarishka runakunapas chasnallatata Jesusta asichirkakuna.
Chawpi punchamanta pacha kimsa urata tukuy chay allpapi amsayarka.
Chay kimsaynin ura amsa kahushkanpi Jesuska kikin arameo shiminpi sinchita kaparirka:
Eloi,
lema sabaktani.
Chayka ninayan Yayayni Dios,
Yayayni Dios,
¿imaraykutaya sapallaynita sakiwashkanki?
Chasna kaparishkanta uyashpankuna chaypi kahukkunaka rimarkakuna:
Uyaychi.
Eliastami kayahun,
chay ñawpa Yaya Diospa yachayninwa yachachikta.
Chaypi shuk runaka kallpashpa rirka shuk suni kaspipa puntanpi utkuta watananpa.
Chayta agru vinupi ukuchishpan Jesuspa shiminpi tupachirka tsunkashpa upyananpa.
Chasnahushpan nirka:
Akuychi rikushunchi,
shutipachu Eliaska shamunka payta krusmanta uraykuchinanpa.
Chaypina Jesuska sinchita kaparishpan wañurka.
Chay wañushkan uraslla Yaya Diospa wasin ukupi Yaya Dioswa tinkunakuna kwartuta arkak rakta llachapaka awamanta pacha pitikta likirirka.
Chaypi chay romano suntalukunapa kapitanka Jesuspa puntanpi rikushpa kahurka.
Chay kapitanka Jesusta kaparishpa wañuhushkanta rikushpan rimarka:
Shutipami kay runaka Yaya Diospa Wawan kashka.
Achka warmikunapas karumantalla Jesusta rikushpa karkakuna.
Paykunamanta karkakuna Magdalamanta Maria,
Salomé,
Santiagopa Josepa maman Mariapas.
Kay Santiagoka ashwan musu karka chay Jesuspa runan Santiagomanta.
Jesuska manara wañuhushpanra Galilea allpapi kahushpan chay warmikunaka payta yanapashpa paywa pakta puripayarkakuna.
Shuk achka warmikunapas paywa pakta rirkakuna Jerusalén llaktama payta yanapanankunapa.
Paykunapas karumantalla Jesús wañuhushkanta rikushpa kahurkakuna.
Tiyarka shuk runa José shutiyu Arimatea llaktamanta.
Chay Joseka ñukanchi israel runakunata kamachik tantaylla yuyarishpa israel apunchikunamanta shuk karka.
Payka ali apu karka.
Yaya Diosta yuyak kashpan yapa chaparka paypa ali kamachinan kay allpapi paktarinanta.
Ña tutayahushpan chay Joseka yapa munashpan Pilatopa wasinpi yaykuk rirka Jesuspa aychanta tapunanpa.
Manara chay tuta samana punchaka kallarihushpanra yapa munarka Jesuspa aychanta allarishka urku uchkupi churashpa tapanata.
Chasna Jesuspa aychanta tapushpan Pilatoka mana kirirkachu Jesús chasna utkalla wañushkanta.
Chayrayku suntalukunapa kapitanta kayashpan tapurka:
¿Shutipachu ña wañushka?
Chay kapitanka ari nishpan Pilatoka suntalunkunata kamachirka Jesuspa aychanta Joseta kunankunapa.
Chaypina Joseka shuk suma yura llachapata rantik rirka.
Chaywasha Jesús kruspi klabarishkata uraykuchishpankuna paypa aychanta chay llachapawa pillurka.
Chasna wankushkanwashana aparka shuk mushu allarishka urku uchkupi churashpa tapananpa.
Chay uchkupi churashpanna punkuntaka shuk atun rumiwa taparka.
Chaypina Magdalamanta Mariaka,
Josepa maman Mariapas rikushpa kahurkakuna yachanankunapa,
maypimi Jesuspa aychanka churarishka kahun.
Chay samana puncha pasashka tutapi kimsa warmikuna,
Magdalamanta Maria,
Josepa maman Mariawa,
Salomewa shuk mishkinlla asnak aseiteta rantik rirkakuna chaywa Jesuspa aychanta kakunankunapa mana asnananpa.
Chay samana puncha kayantima,
domingo tutamanta,
ña intika llukshihushkanpi Jesuspa aychanta churashkapi paktak rirkakuna.
Rihushkankunapi tapunakurkakuna:
¿Pitaya ñukanchirayku anchuchinka chay atun rumitaka uchku punkumanta?
Chaypi alita rikushpankuna chay atun rumita ña anchuchirishkatana rikurkakuna.
Chay uchkupi yaykushpankuna Jesuspa aychanta kakunankunapa,
chaypi shuk angelta suma yura suni churarishkata rikurkakuna kuskan parti tiyahukta.
Payta rikushpankuna yapa mancharirkakuna.
Chasnallapi chay angelka paykunata nirka:
Ama manchariychichu.
Maskahunkichimi Nasaretmanta Jesusta,
kruspi klabashpa wañuchishkankunata.
Ñami kawsarishka.
Rikuk shamuychi,
maypimi churay tukushka kahurka.
Manami kaypinachu.
Kunanka paypa runankunata kwintak riychi,
Pedrota ashwan kwintaychi Jesús kawsarishkanta.
Jesús kankunata rimashkanshina payra kankunamanta ñawpashpa Galilea allpama rinka.
Chayma rishpaykichimi tinkunakunkichi nishpa paykunata rimankichi.